Penélope Cruz

Penélope Cruz Sánchez (s. 28. huhtikuuta 1974 Alcobendas, Madrid) on espanjalainen Oscar-palkittu näyttelijä ja malli. Hän teki debyyttinsä 16-vuotiaana vuonna 1992 elokuvassa Kinkkua, kinkkua. Vuonna 2006 Cruzista tuli ensimmäinen espanjalainen näyttelijä, joka on ollut ehdolla parhaan naispääosan Oscar-palkinnon saajaksi. Ehdokkuuden Cruz sai elokuvasta Volver – paluu. Vuonna 2009 hän sai Oscarin parhaasta sivuosasta Woody Allenin elokuvassa Vicky Cristina Barcelona. Cruz on pitkään ollut myös L’Oréalin mainoskasvo. Hän on lisäksi toiminut mallina muun muassa Mangolle, Ralph Laurenille ja Chanelille. Hän on myös suunnitellut siskonsa Mónica Cruzin kanssa vaatemallistoja Mangolle.

Lapsuus ja nuoruus 
Cruzin isä Eduardo (k. 2015) oli ammatiltaan kauppias ja automekaanikko ja äiti Encarna kampaaja ja kykyjenetsijä. Hänellä on pikkusisko Mónica (s. 1977), pikkuveli Eduardo Cruz (s. 1985) ja siskopuoli Salma (s. 2012) isänsä puolelta. 

Nimen Penélope hän sai espanjalaisen laulajan Joan Manuel Serratin samannimisen kappaleen mukaan. Cruz on kertonut lapsuutensa olleen onnellinen. Hän vietti lapsuudessaan paljon aikaa isoäitinsä luona. Lapsena ja teini-ikäisenä Cruz harrasti tanssia. Hän kävi kaksi vuotta lukiota, mutta jätti sen kesken 15-vuotiaana voitettuaan 300 muuta tyttöä kykyjenetsintätoimiston koe-esiintymisessä. 

Hän opiskeli yhteensä yhdeksän vuotta klassista balettia Madridin kuninkaallisessa konservatoriossa, neljä vuotta showtanssia New Yorkissa Cristina Rotan opetuksessa ja kolme vuotta espanjalaista balettia Ángela Garridon opetuksessa.

Ura 
15-vuotias Cruz näytteli ensimmäistä kertaa vuonna 1989 madridilaisen synthpop-yhtye Mecanon musiikkivideolla La Fuerza del Destino. 1990-luvun alussa hän juonsi teini-ikäisille suunnattua La Quinta Marcha -televisio-ohjelmaa yhdessä Jesús Vázquezin kanssa.

Cruzin ensimmäiset merkittävät rooli olivat elokuvissa Kinkkua, kinkkua (1992) ja Belle Époque – muutosten aika (1992), joista jälkimmäinen palkittiin Oscarilla parhaana vieraskielisenä elokuvana. Hän näytteli myös elokuvassa Kaikki kauniit hevoset (2000) Matt Damonin kanssa.

Vuonna 1999 Cruz näytteli Pedro Almodóvarin ohjaamassa elokuvassa Kaikki äidistäni, joka voitti myös Oscarin parhaana vieraskielisenä elokuvana. Cruz oli myös Oscar-ehdokkaana helmikuussa 2007 elokuvasta Volver – paluu, vaikkei Oscaria tällä kertaa saanutkaan. Sen sijaan Cannesin elokuvajuhlilla 2006 Cruz voitti parhaan naispääosanäyttelijän palkinnon samasta elokuvasta.

Euroopan elokuva-akatemia palkitsi Cruzin joulukuussa 2006 parhaana eurooppalaisena naisnäyttelijänä. Cruz sai palkinnon Pedro Almodóvarin elokuvasta Volver – paluu, josta hän sai myös ensimmäisen Oscar-, Bafta- ja Golden Globe -ehdokkuutensa.

Vuonna 2009 Cruz palkittiin parhaan naissivuosan Oscarilla ja Bafta-palkinnolla Woody Allenin elokuvasta Vicky Cristina Barcelona (2008).

Cruz näytteli Mustaparran tytärtä ja Jack Sparrow'n rakastettua Angelica Teachiä Pirates of the Caribbean -merirosvoelokuvasarjan neljännessä osassa Pirates of the Caribbean: Vierailla vesillä, jonka kuvaukset alkoivat kesällä 2010.

Vuonna 2011 Cruz sai ensimmäisenä espanjalaisena naisnäyttelijänä tähden Hollywoodin Walk of Famelle.

Vuonna 2017 Cruz näytteli Donatella Versacea draamasarjassa The Assassination of Gianni Versace: American Crime Story, josta hän sai uransa ensimmäisen Primetime Emmy -ehdokkuuden parhaasta naissivuosasta minisarjassa tai televisioelokuvassa.

Hyväntekeväisyys 
Cruz tunnetaan aktiivisena hyväntekijänä. Hän on ollut vapaaehtoistyössä Nepalissa, Ugandassa ja Intiassa, jossa hän työskenteli viikon Äiti Teresan kanssa esimerkiksi avustaen kalkuttalaisella lepraklinikalla. Viimeksi mainittu innoitti Cruzin perustamaan kodittomille tytöille säätiön, jonka kautta hän tukee kahta nuorta naista. Hän myös lahjoitti ensimmäisen Hollywood-elokuvansa, Minne tuuli kuljettaa, koko palkkion kyseiselle klinikalle. Vuonna 1997 hän vietti kaksi kuukautta vapaaehtoistyössä Ugandassa.

2000-luvun alussa Cruz matkaili Nepalissa valokuvaamassa tiibetiläisiä lapsia Dalai-laman järjestämää näyttelyä varten. Cruz valokuvasi myös Pacific Lodge Boys' Homen asukkaita, joista suurin osa on entisiä jengien jäseniä ja päihdekuntoutujia. Hän sanoi: "Nämä lapset särkevät sydämeni. Minun täytyy estää itseäni itkemästä. Ei säälistä vaan siitä, miten hankalaa elämä on ja miten vaikeaa on tehdä oikeita valintoja."

Raskaana ollessaan Cruz osoitti tukensa AIDSin vastaiselle taistelulle sytyttämällä punaiset valot Empire State Buildingiin New Yorkissa 1. joulukuuta 2010 kansainvälisenä AIDS-päivänä. Kyseinen tapahtuma oli osa REDin uutta tietoisuuskampanjaa nimeltä 'AIDS-vapaan sukupolven laskettu aika on vuonna 2015', minkä tavoitteena on estää HI-viruksen  siirtyminen odottavilta äideiltä heidän vauvoilleen. Lisäksi vuosina 2012 ja 2018 Cruz poseerasi PETAn turkisvastaisen kampanjan mainoksissa.

Yksityiselämä 
Vuonna 2001 Cruz näytteli Tom Cruisen kanssa elokuvassa Vanilla Sky, josta seurasi kolmivuotinen suhde näyttelijään 2001-2004. Suhteen kariuduttua Cruz seurusteli elokuvan Sahara teossa tapaamansa näyttelijä Matthew McConaugheyn kanssa 2005-2006.

Cruzin nykyinen elämänkumppani on espanjalainen näyttelijä Javier Bardem. Bardem ja Cruz näyttelivät yhdessä jo Kinkkua, kinkkua -elokuvassa 1992. He näyttelivät seuraavan kerran yhdessä vuonna 2007 Woody Allenin romanttisessa komediassa Vicky Cristina Barcelona (2008) ja alkoivat seurustella tämän jälkeen. Cruz ja Bardem avioituivat heinäkuussa 2010.

Cruzilla ja Bardemilla on kaksi lasta: vuonna 2011 syntynyt poika ja vuonna 2013 syntynyt  tyttö.

Cruzin nuorempi sisko Mónica Cruz muistuttaa häntä läheisesti. Vuonna 2011 Mónica Cruz sijaisti sisartaan Angelicana elokuvassa Pirates of the Caribbean: Vierailla vesillä sen jälkeen, kun tämän raskaus alkoi näkyä.

Filmografia

Elokuvat

Lyhytelokuvat

Televisio

Ohjaajana, tuottajana ja käsikirjoittajana

Musiikkivideot

Lähteet 

Espanjalaiset näyttelijät
Oscar-palkinnon saajat
BAFTA-palkinnon saajat
Vuonna 1974 syntyneet
Elävät henkilöt
Seulonnan keskeiset artikkelit